## Rješenje kojim se Investicijskom društvu Dionica Brod d.o.o., Slavonski Brod, oduzima odobrenje za rad

### NN 119/2009 (1.10.2009.), Rješenje kojim se Investicijskom društvu Dionica Brod d.o.o., Slavonski Brod, oduzima odobrenje za rad

119 01.10.2009 Rješenje kojim se Investicijskom društvu Dionica Brod d.o.o., Slavonski Brod, oduzima odobrenje za rad

HRVATSKA AGENCIJA ZA NADZOR FINANCIJSKIH USLUGA

2957

Na temelju odredbi članka 15. točke 4. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 255. stavka 1. i članka 263. stavak 1. točka 5. Zakona o tržištu kapitala (»Narodne novine« broj 88/08, 146/08, 74/09), u predmetu izvanrednog neposrednog nadzora nad investicijskim društvom DIONICA BROD d.o.o., Slavonski Brod, Nikole Zrinskog 41, MBS: 050027100, Uprava Hrvatske agencije za nadzor financijskih usluga, na sjednici održanoj 17. rujna 2009. godine, donijela je

RJEŠENJE

I. Investicijskom društvu Dionica Brod d.o.o., Slavonski Brod, Nikole Zrinskog 41, MBS: 050027100, oduzima se odobrenje za rad.

II. Investicijsko društvo iz točke I. izreke ne može zatražiti ponovno izdavanje odobrenja za rad u roku od 1 (jedne) godine od dana konačnosti ovog rješenja.

III. Od dana konačnosti ovog rješenja investicijsko društvo iz točke I. izreke ne smije sklopiti, započeti obavljati ili obaviti niti jednu novu investicijsku uslugu ili aktivnost za koju je odobrenje za rad bilo izdano.

IV. Nalaže se investicijskom društvu iz točke I. izreke da u roku od 15 dana od dana zaprimanja ovog rješenja, Hrvatskoj agenciji za nadzor financijskih usluga dostavi dokaze o pokretanju postupka brisanja djelatnosti iz sudskog registra, o obavještavanju svih svojih klijenata o prestanku važenja odobrenja za rad i s tim u vezi omogućavanje opozivanja neizvršenih naloga, o odregistraciji pozicija na računima ulagatelja koje vodi Središnje klirinško depozitarno društvo d.d., Zagreb, o zatvaranju posebnog računa nalogodavca, te presliku knjige naloga iz koje će biti razvidno da su svi nalozi uredno izvršeni ili opozvani.

V. Ovo rješenje upisuje se u Registar društava koji vodi Hrvatska agencija za nadzor financijskih usluga.

VI. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) je provela postupak izvanrednog neposrednog nadzora nad investicijskim društvom Dionica Brod d.o.o., Slavonski Brod, Nikole Zrinskog 41, MBS: 050027100 (dalje: Društvo), sukladno odredbi članka 15. točka 2. Zakona o Hrvatskoj agenciji za nadzor financijskih usluga i članka 541. Zakona o tržištu kapitala (»Narodne novine« broj 88/08, 146/08, 74/09, dalje: ZTK). Prije početka obavljanja nadzora Društvu je uručena Obavijest o izvanrednom neposrednom nadzoru, klasa: UP/I-041-02/09-06/8, urbroj: 326-321/09-02, od 9. srpnja 2009. godine.

I) Agencija je u postupku nadzora utvrdila da Društvo, protivno odredbi članka 42. stavak 3. točka 2. ZTK-a, prilikom držanja novčanih sredstava klijenata nije provodilo primjerene mjere za sprječavanje upotrebe novčanih sredstava klijenata za račun drugih klijenata Društva.

Naime, utvrđeno je da je Društvo u nadziranom razdoblju od 17. lipnja do 9. srpnja 2009. godine, novčana sredstva pojedinih klijenata koristilo za račun drugih klijenata.

Sukladno navodima ovlaštene osobe Društva, kada klijent zada nalog elektronskim putem (e-trade klijent) ukoliko želi isplatu novčanih sredstava odmah nakon isteka roka namire mora uputiti pisani ili elektronski zahtjev za isplatom, dok se ostalim klijentima koji su naloge zadali na drugi način (redovni klijenti) novčana sredstva isplaćuju odmah nakon isteka roka namire, bez posebnog zahtjeva.

U provedenom postupku nadzora utvrđeno je:

1. Dana 17. lipnja 2009. godine Društvo je na Zagrebačkoj burzi izvršilo naloge za prodaju dionica od br. 01095/09-P do 01101/09-P, zadane od strane šest redovnih klijenata i jednog e-trade klijenta. Namira je po izvršenim transakcijama provedena 23. lipnja 2009. godine, te je Središnje klirinško depozitarno društvo d.d., Zagreb (dalje: SKDD) doznačilo novčana sredstva u korist računa nalogodavca. Međutim, uvidom u stanje i promet računa nalogodavca utvrđeno je da novčana sredstva ostvarena prodajom dionica Društvo nije na datum namire isplatilo klijentima, već je ista koristilo za isplatu drugih klijenata koji su ranije prodali dionice i kojima je kasnilo s isplatom. Klijenti čija su novčana sredstva korištena isplaćeni su šest radnih dana kasnije.

Sukladno poslovnoj praksi Društva, e-trade klijent koji je zadao nalog br. 01100/09-P za koji je namira bila 23. lipnja 2009. godine, je elektronskim putem podnio zahtjev za isplatom i to 23. lipnja i 30. lipnja 2009. godine, međutim ista je uslijedila tek 2. srpnja 2009. godine.

2. Dana 18. lipnja 2009. godine Društvo je na Zagrebačkoj burzi izvršilo naloge za prodaju dionica br. 01067/09-P, od 01086/09-P do 01088/09-P i 01102/09-P, zadane od strane pet redovnih klijenata. Namira je po izvršenim transakcijama provedena 24. lipnja 2009. godine te je SKDD doznačilo novčana sredstva u korist računa nalogodavca. Međutim, uvidom u stanje i promet računa nalogodavca utvrđeno je da novčana sredstva ostvarena prodajom dionica Društvo nije na datum namire isplatilo klijentima, već je isplatilo drugog klijenta koji je ranije prodao dionice i kojem je kasnilo s isplatom. Od klijenata koji su na taj dan trebali biti isplaćeni, dvoje je isplaćeno dva radna dana kasnije, a troje šest radnih dana kasnije.

3. Dana 19. lipnja 2009. godine Društvo je na Zagrebačkoj burzi izvršilo naloge za prodaju dionica br. 01106/09-P, 01108/09-P, 01111/09-P, 01113/09-P i 01114/09-P, zadane od strane pet redovnih klijenata. Namira je provedena 26. lipnja 2009. godine te je SKDD doznačilo novčana sredstva u korist računa nalogodavca. Međutim, uvidom u stanje i promet računa nalogodavca utvrđeno je da novčana sredstva ostvarena prodajom dionica Društvo nije na datum namire isplatilo klijentima, nego su ista korištena radi plaćanja obveze prema SKDD-u. Od klijenata koji su na taj dan trebali biti isplaćeni, dvoje je isplaćeno četiri radna dana kasnije, dvoje pet radnih dana kasnije i jedan šest radnih dana kasnije.

4. Dana 23. lipnja 2009. godine Društvo je na Zagrebačkoj burzi izvršilo nalog za prodaju dionica br. 01120/09-P. Namira je provedena 29. lipnja 2009. godine te je SKDD doznačilo novčana sredstva u korist računa nalogodavca. Međutim, uvidom u stanje i promet računa nalogodavca utvrđeno je da novčana sredstva ostvarena prodajom dionica Društvo nije na datum namire isplatilo klijentu, već je isplatilo druge klijente koji su ranije prodali dionice i kojima je kasnilo s isplatom. Klijent čija su novčana sredstva korištena isplaćen je pet radnih dana kasnije.

5. Dana 24. lipnja 2009. godine Društvo je na Zagrebačkoj burzi izvršilo naloge za prodaju dionica br. 01123/09-P i 01124/09-P, zadane od strane dva redovna klijenata. Namira je provedena 30. lipnja 2009. godine te je SKDD doznačilo novčana sredstva u korist računa nalogodavca. Međutim, uvidom u stanje i promet računa nalogodavca utvrđeno je da novčana sredstva ostvarena prodajom dionica Društvo nije na datum namire isplatilo klijentima, već je isplatilo druge klijente koji su ranije prodali dionice i kojima je kasnilo s isplatom. Od klijenata koji su na taj dan trebali biti isplaćeni, jedan je djelomično isplaćen dva radna dana kasnije, a u potpunosti šest radnih dana kasnije, dok je drugi klijent isplaćen 6 radnih dana kasnije.

6. Dana 29. lipnja 2009. godine Društvo je na Zagrebačkoj burzi izvršilo naloge za prodaju dionica br. 01129/09-P, 01130/09-P i 01136/09-P, zadane od strane tri redovna klijenta. Namira je provedena 2. srpnja 2009. godine te je SKDD doznačilo novčana sredstva u korist računa nalogodavca. Međutim, uvidom u stanje i promet računa nalogodavca utvrđeno je da novčana sredstva ostvarena prodajom dionica Društvo nije na datum namire isplatilo klijentima, već je isplatilo druge klijente koji su ranije prodali dionice i kojima je kasnilo s isplatom. Također, Društvu su na taj dan doznačena novčana sredstva postignuta prodajom dionica iz vlastitog portfelja, te je Društvo i ta sredstva koristilo za isplatu klijenata kojima je kasnilo s plaćanjem. Klijenti čija su novčana sredstva korištena isplaćeni su dva radna dana kasnije.

7. Dana 30. lipnja 2009. godine Društvo je na Zagrebačkoj burzi izvršilo naloge za prodaju dionica br. 01145/09-P i 01147/09-P, zadane od strane dva redovna klijenta. Namira je provedena 3. srpnja 2009. godine te je SKDD doznačilo novčana sredstva u korist računa nalogodavca. Međutim, uvidom u stanje i promet računa nalogodavca utvrđeno je da novčana sredstva ostvarena prodajom dionica Društvo nije na datum namire isplatilo klijentima, već je isplatilo druge klijente koji su ranije prodali dionice i kojima je kasnilo s isplatom. Također, Društvu su na taj dan doznačena novčana sredstva postignuta prodajom dionica iz vlastitog portfelja, te je Društvo i ta sredstva koristilo za isplatu klijenata kojima je kasnilo s plaćanjem. Klijenti čija su novčana sredstva korištena isplaćeni su dva radna dana kasnije.

8. Dana 1. srpnja 2009. godine Društvo je na Zagrebačkoj burzi izvršilo naloge za prodaju dionica br. 01040/09-P, 01043/09-P, 01158/09-P i 01167/09-P, zadane od strane četiri redovna klijenta. Namira je provedena 6. srpnja 2009. godine te je SKDD doznačilo novčana sredstva u korist računa nalogodavca. Međutim, uvidom u stanje i promet računa nalogodavca utvrđeno je da novčana sredstva ostvarena prodajom dionica Društvo nije na datum namire isplatilo klijentima, već je isplatilo druge klijente koji su ranije prodali dionice i kojima je kasnilo s isplatom. Također, Društvu su na taj dan doznačena novčana sredstva postignuta prodajom dionica iz vlastitog portfelja, te je Društvo i ta sredstva koristilo za isplatu klijenata kojima je kasnilo s plaćanjem. Klijenti čija su novčana sredstva korištena isplaćeni su jedan radni dan kasnije.

9. Dana 2. srpnja 2009. godine Društvo je na Zagrebačkoj burzi izvršilo nalog za prodaju dionica br. 01179/09-P. Namira je provedena 7. srpnja 2009. godine te je SKDD doznačilo novčana sredstva u korist računa nalogodavca. Međutim, uvidom u stanje i promet računa nalogodavca utvrđeno je da novčana sredstva ostvarena prodajom dionica Društvo nije na datum namire isplatilo klijentu, već je isplatilo druge klijente koji su ranije prodali dionice i kojima je kasnilo s isplatom. Također, Društvu su na taj dan doznačena novčana sredstva postignuta prodajom dionica iz vlastitog portfelja, te je Društvo i ta sredstva koristilo za isplatu klijenata kojima je kasnilo s plaćanjem. Klijent čija su novčana sredstva korištena isplaćen je jedan radni dan kasnije.

10. Dana 8. srpnja 2009. godine SKDD je Društvu doznačilo novčana sredstva postignuta prodajom dionica iz vlastitog portfelja, koja je Društvo iskoristilo za isplatu klijenata koji su ranije prodali dionice i kojima je Društvo kasnilo s isplatom.

11. Dana 9. srpnja 2009. godine SKDD je Društvu doznačilo novčana sredstva postignuta prodajom dionica iz vlastitog portfelja, koja je Društvo iskoristilo za isplatu klijenata koji su ranije prodali dionice i kojima je Društvo kasnilo s isplatom.

II) U pisanom očitovanju Društva od 13. srpnja 2009. godine navodi se da je e-trade klijent, koji je 17. lipnja 2009. godine zadao nalog br. 01100/09-P, razmišljao o daljnjoj kupovini s novcem ostvarenim od prodaje dionica, te mu iz tog razloga nije pravovremeno isplaćen novac bez obzira na podnesen zahtjev za isplatom.

Agencija nije prihvatila ovakvo očitovanje jer je u nadzoru utvrđeno da je e-trade klijent podnio dva puta zahtjev za isplatom, i to 23. i 30. lipnja 2009. godine, a da je na te dane na posebnom računu nalogodavca evidentirano manje novčanih sredstava nego što je iznosilo potraživanje klijenta, te da je razlog kašnjenja isplate nedostatak novca.

U istom očitovanju Društva od 13. srpnja 2009. godine, kao razlog kašnjenja isplate redovnim klijentima navodi se okolnost da ovlaštenje za plaćanje naloga ima član Društva koji je istovremeno član gradskog vijeća grada Slavonskog Broda, te isti zbog velikih obveza u gradskom vijeću nije bio u mogućnosti redovito dolaziti na posao pa su iz tog razloga isplate klijentima kasnile.

Dana 30. srpnja 2009. godine sastavljen je Zapisnik o provedenom postupku nadzora u kojem su navedene sve činjenice i okolnosti na kojima se temelji ovo rješenje. Navedeni Zapisnik je dostavljen Društvu, te mu je u skladu s odredbama članka 135. stavak 1., članka 143. stavak 3. i članka 8. Zakona o općem upravnom postupku (»Narodne novine« broj 53/91, 103/96), dana mogućnost da se izjasni o svim činjenicama i okolnostima koje su značajne za rješenje. Međutim, Društvo se u ostavljenom roku nije očitovalo na navode iz Zapisnika.

III) Agencija je 18. lipnja 2009. godine donijela rješenje klasa: UP/I-041-02/08-06/17, urbroj: 326-321/09-18, kojim je Društvu oduzela dozvolu za obavljanje svih poslova s vrijednosnim papirima na rok od godinu dana od dana konačnosti rješenja. Navedenim rješenjem je određeno da se dozvola Društvu neće oduzeti ukoliko u razdoblju od jedne godine od dana konačnosti rješenja za Društvo ne nastupi bilo koji od razloga za oduzimanje dozvole. Navedeno rješenje je postalo konačno 19. lipnja 2009. godine.

IV) Temeljem odredbe članka 255. stavak 1. ZTK-a, Agencija je ovlaštena, na temelju zapisnika o obavljenom nadzoru, investicijskom društvu izreći sve mjere propisane ZTK-om, kako bi bila u mogućnosti ispunjavati svoje zakonske ovlasti, a posebno osigurati zakonito i uredno trgovanje financijskim instrumentima i zaštititi interese ulagatelja.

Sukladno odredbi članka 263. stavak 1. točka 5. ZTK-a Agencija će rješenjem oduzeti odobrenje za rad investicijskom društvu ako isto sustavno i teško krši organizacijske, tehničke, kadrovske ili druge uvjete za pružanje investicijskih usluga i obavljanje investicijskih aktivnosti propisane člancima 36. do 43. ZTK-a.

U provedenom postupku nadzora utvrđeno je da je Društvo sustavno i teško kršilo organizacijske uvjete koji se odnose na zaštitu imovine klijenata propisane člankom 42. stavak 3. točka 2. ZTK-a, budući da je kroz nadzirano razdoblje novčana sredstva klijenata kontinuirano koristilo za račun drugih klijenata.

Slijedom navedenog, s obzirom da je u razdoblju od jedne godine od dana konačnosti rješenja klasa: UP/I-041-02/08-06/17, ur. broj: 326-321/09-18, za Društvo nastupio razlog za oduzimanje dozvole iz članka 263. stavak 1. točka 5. ZTK-a, odlučeno je kao u točki I. izreke rješenja.

V) Na temelju odredbe članka 263. stavak 3. ZTK-a, određujući rok u kojem Društvo ne može zatražiti ponovno izdavanje odobrenja za rad, Agencija je kao olakotnu okolnost cijenila činjenicu da je ovlaštena osoba Društva u očitovanju od 13. srpnja 2009. godine priznala da je Društvo kasnilo s isplatama novčanih sredstava klijentima. Međutim, cijeneći kao otegotne okolnosti veći broj klijenata čija su sredstva korištena za račun drugih klijenata, iznos korištenih sredstava kako je opisano u Zapisniku i dužinu vremenskog perioda u kojem su sredstva korištena, odlučeno je kao u točki II. izreke rješenja.

VI) Odredbom članka 263. stavak 5. ZTK-a određeno je da od dana konačnosti rješenja o oduzimanju odobrenja za rad investicijsko društvo ne smije sklopiti, započeti obavljati ili obaviti niti jednu novu investicijsku uslugu ili aktivnost za koje je odobrenje za rad bilo izdano, pa je odlučeno kao u točki III. izreke rješenja.

VII) Sukladno odredbi članka 10. stavak 3. ZTK-a i Pravilniku o sadržaju, obliku i načinu vođenja registra osoba ovlaštenih pružati investicijske usluge i obavljati investicijske aktivnosti (»Narodne novine« br. 5/09), Agencija vodi registar društava ovlaštenih pružati investicijske usluge i obavljati investicijske aktivnosti, pa je odlučeno kao u točci V. izreke rješenja.

VIII) Na temelju odredbe članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavljuje se u Narodnim novinama.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-041-02/09-06/8

Urbroj: 326-321/09-7

Zagreb, 17. rujna 2009.

Predsjednik Uprave
Ante Samodol, v. r.

Rješenje, NN 119/2009-2957